གཞན་འདིས་མཛད་པའི་མཆིམས་མཛོད་ཆུང་བའི་མཆོད་བརྗོད་དུ།འཇིག་རྟེན་ཀུན་ལ་ཐམས་ཅད་མཁྱེན་པར་གྲགས།།སངས་རྒྱས་མཆིམས་ལ་གུས་པས་འདིར་ཕྱག་འཚལ།ཞེས་དང་།མཇུག་རྩོམ་དུ།དེ་དག་ཉིད་མཐུས་གངས་ཅན་འདིར།།འཆད་བྱེད་སྔ་མ་དེ་དག་གིས།།རྒྱས་བསྡུས་སྣ་ཚོགས་ལ་དགའི་ངོར།།རྣམ་བཤད་མང་དུ་མཛད་ཟིན་ཏོ།།ནམ་མཁའ་ལྟར་གྱུར་མཁྱེན་པ་རབ་ཡངས་གྲགས་པའི་མཐའ་ཅན་དེས་མཛད་གང་།།སྟོན་པའི་གསུང་བཞིན་བདག་གིས་བླངས་ཞིང་གཞན་ལ་བཤད་བྱ་དེ་ལྟ་ནའང་།།དེ་དོན་རྫོགས་པར་དོན་གཉེར་སྐྱེ་བོ་ཉིན་མོའི་སྐར་མ་ཇི་བཞིན་ཏེ།།གཞན་གང་ཅུང་ཟད་བློ་ཁ་ཕྱོགས་རྣམས་རང་རང་རྣམ་བཤད་བྱེད་པར་རྩོམ།།དེ་ཕྱིར་ཁོ་བོས་གཞུང་ལུགས་ཆེ་འདི་རང་གི་རྣམ་བཤད་དེ་འགྲེལ་དང་།།མཁས་རྣམས་དགོངས་པ་ཇི་བཞིན་རྟོགས་ནས་ཇི་ལྟར་རིགས་པ་འདིར་བསྡུས་ཏེ།།མང་ཉུང་རན་པར་གསལ་བར་བཤད་ལྟར་སྔོན་ཆད་གངས་རིའི་ལྗོངས་འདི་རུ།།གཞན་འགའ་མ་བྱུང་དེ་ཕྱིར་འདི་ཡང་དབྱིག་གཉེན་ཉིད་ཀྱིས་མཛད་པ་སྙམ།།ཞེས་པའི་ཚིག་དོན་གོ་སླ་ལ།འདིའི་གཞུང་དངོས་སུ།ཕུང་པོ་ལྔའི་གོ་རིམ་གྱི་སྐོར་ལ་གཞན་གྱི་བཞེད་པ་འགོད་སྐབས།འཆད་པ་པོ་དག་ནི།ཞེས་པའི་འཆད་པ་པོ་ལ་མཆན་བུ་མཆིམས་སྔ་མ་ཞེས་པ་ཞིག་སྦྱར་མཆན་འདི་བསྟན་བཅོས་མཛད་པོའི་ཡིན་མིན་མ་ཤེས།ཡོད་པ་དང་།གནས་གསུམ་པར།།མདོ་ལས་ཉི་ཤུ་རྩ་གཅིག་འབྱུང་བ་ནི་སྡེ་ཚན་གྱི་དང་པོ་སྤྱི་མིང་ཡིན་ཞེས་མཆིམས་ཆེན་པོ་གསུང་ངོ་།།ཞེས་དང་།འགྲེལ་པར།ལྷ་ཐམས་ཅད་འཕགས་པའི་སྐད་དུ་སྨྲའོ་ཞེས་པ་ནི་གཟུགས་ཀྱི་ལྷ་སྟེ་བརྫུན་ཚིག་སྤངས་པས་སོ་ཞེས་མཆིམས་ཆེན་པོས་གསུང་ངོ་།།ཞེས་འདི་གསུམ་མ་གཏོགས་གཞན་མཆིམས་མཛོད་དམ་མཆིམས་ནམ་མཁའ་གྲགས་ཀྱི་མཚན་དངོས་སྦྱར་བའི་ལུང་འདྲེན་གཅིག་ཀྱང་མི་སྣང་ནའང་མཆོད་བརྗོད་དང་མཇུག་བྱང་དང་གཞུང་དཀྱུས་ལ་བརྟགས་ཚེ་མཆིམས་མཛོད་ཆུང་བ་ནི་མཆིམས་མཛོད་དམ་མཆིམས་མཛོད་ཆེ་བའི་བསྡུས་དོན་ནམ་འགྲེལ་བཤད་ལྟ་བུར་མཛད་པ་མིན་ནམ་སྙམ་མོ།།